學仙行
作者：呂本中
朝代：宋

paragraphs: 長松拂雲根合抱，雪虐霜凌不相到。
下有千歲老茯苓，化爲琥珀光自照。
食之便可登廣寒，不但無病長少年。
浮生溷濁那可言，和氣乃爲塵務煎。
坐看靈藥置泥土，五味雜置成薰羶。
豈不聞齊天子，黄金丹成不肯仙。
且貪人間樂，不能從汝飛上天。
惜哉韋郎之妙語，一失毫釐千萬年。